নিউজডেস্ক, বাংলাদেশনিউজ২৪x৭.কম;  ঈদের পর থেকে গত  বৃহস্পতিবার পর্যন্ত একটি গরুর চামড়াও বিক্রি করতে পারেননি রাজবাড়ী বাজারের চামড়া ব্যবসায়ীরা। অল্প কিছু ছাগলের চামড়া বিক্রি হলেও গরু এবং ছাগলের নির্ধারিত দামের চেয়ে অতিরিক্ত দামে কেনা অবিক্রীত প্রায় ৮ হাজার চামড়া নিয়ে চরম বিপাকে পড়েছেন রাজবাড়ীর ক্ষুদ্র ব্যবসায়ীরা। রাজবাড়ী বাজারের চামড়া ব্যবসায়ী সিরাজুল হক জানান, এবার গরুর চামড়া ৬৫ টাকা ও ছাগলের চামড়া ৩৫ টাকা ফুটপ্রতি মূল্য নির্ধারণ করে সরকার। তবে ঈদের দিন প্রতিযোগিতামূলক বাজার থাকায় স্থানীয় চামড়া ব্যবসায়ীরা গরু ও ছাগলের চামড়া যথাক্রমে ৯০ টাকা ও ৪০ টাকা ফুট  হিসেবে কিনতে বাধ্য হন। বেশি দামে চামড়া কেনায় লাভ দূরের কথা আসল দামেও তারা বিক্রি করতে পারছেন না।  কয়েক দিন আগে মাত্র ৭০০টি ছাগলের চামড়া বিক্রি করা সম্ভব হলেও বাজার ব্যবসায়ীরা এখন পর্যন্ত একটিও গরুর চামড়া বিক্রি করতে পারেননি।  উল্লেখ্য, রাজবাড়ীর ব্যবসায়ীদের হাতে প্রায় ৩ হাজার গরু ও ৫ হাজার ছাগলের চামড়া মজুত রয়েছে, যার আনুমানিক দাম ৫০ থেকে ৬০ লাখ টাকার মধ্যে।  অপর ব্যবসায়ী সমির খান জানান, মূলত ঢাকার ট্যানারি ব্যবসায়ীদের প্রতিনিধি এবং কুষ্টিয়া ও নাটোরের আড়তদাররা রাজবাড়ী থেকে চামড়া কিনে থাকেন। ঈদের  আগে এ জেলার বেশির ভাগ চামড়া ব্যবসায়ী ব্যাংকঋণ, জমি বিক্রি ও সুদি সমিতির কাছ থেকে টাকা এনে মুনাফার আশায় চামড়া কিনেছিলেন। বর্তমানে প্রক্রিয়াজাত করে চামড়াগুলো গুদামে রাখা হলেও দেখা মিলছে না ট্যানারি ব্যবসায়ীদের প্রতিনিধি ও আড়তদারদের।  ব্যবসায়ী রশিদ মিয়া জানান, স্থানীয়ভাবে চামড়া প্রক্রিয়াজাত করে তিন মাস পর্যন্ত রাখা সম্ভব। এ সময়ের মধ্যে তা বিক্রি করতে না পারলে স্থানীয় ব্যবসায়ীরা চরম ক্ষতির স্বীকার হবেন। তিনি আরো বলেন, ২০০৭ সালেও এ ধরনের অবস্থা হয়েছিল। সে সময় চামড়া ব্যবসায়ীরা বিশাল অঙ্কের টাকা লোকসান করেন।  বর্তমানে বাজারের যে অবস্থা তাতে ২০০৭ সালের পরিস্থিতি সৃষ্টি হওয়ার আশঙ্কা করছেন তারা।  বাংলাদেশনিউজ২৪x৭.কম/এমএ/এসএকে.